OIKEUSMINISTERIÖN LAUSUNTOPYYNTÖ OIKEUSMINISTERIÖN TYÖRYHMÄN MIETINNÖSTÄ LIITTYEN KÄRÄJÄOIKEUSVERKOSTON KEHITTÄMISEEN

224/001501/2007

KHALL  § 8	Oikeusministeriö asetti 16.2.2007 työryhmän käräjäoikeusverkoston kehittämiseksi. Työryhmän asettamisen taustalla on monissa yhteyksissä esille tullut tarve muodostaa nykyistä suurempia käräjäoikeuksia.

	Käräjäoikeusverkoston kehittämistarvetta on perusteltu toimintaympäristön muutoksella. 

	Nykyisen käräjäoikeusverkonton pohja on syntynyt maatalouteen perustuvassa yhteiskunnassa, jolloin asutus oli jakautunut suhteellisen tasaisesti koko maahan. Liikenneyhteydet ja kulkuvälineet olivat huonot. Alioikeuksissa käsiteltävät asiat olivat luonteeltaan suhteellisen yksinkertaisia ja samantyyppisiä. Asioiden hoitamien edellytti useimmiten henkilökohtaista asiointia. Tällöin alioikeusverkoston tuli olla riittävän tiheä.

	Olosuhteet ovat nykypäivään mennessä monessa suhteessa muuttuneet. Väestö on voimakkaasti keskittynyt etelän suuriin  kaupunkeihin ja muualla maassa sijaitseviin kasvukeskuksiin. Alioikeuksissa käsiteltävät asiat ovat ajan saatossa vaikeutuneet ja monipuolistuneet. Tuomareilta ja muulta henkilökunnalta vaaditaan siten muiden viranomaisten tavoin entistä tehokkaampaa ja laadukkaampaa toimintaaa.

	Perusteluina käräjäoikeuksien yksikkökoon suurentamiselle on esitetty ammattitaidon kehittämistä ja käräjäoikeuden kilpailukyvyn lisäämistä työmarkkinoilla, tehtävien tasaisempaa jakautumista käräjäoikeuksien kesken, lainkäytön painopisteen siirtämistä käräjäoikeuteen, tuottavuusohjelman toteuttamista sekä kansalaisten henkilökohtaisen asiointitarpeen vähenemisenä.

	 Kiinteistöjen kirjaamisasiat eli lainhuudot ja kiinnitykset tulevat nimittäin siirtymään vuonna 2010 Maanmittauslaitoksen hoidettaviksi. Lisäksi jatkossa henkilökohtaista asiointia käräjäoikeudessa rikos- ja riita-asioissa edellyttävät vain ne jutut, joissa järjestetään suullinen istunto.

	Voimassa olevan oikeusministeriön asetuksen (1111/2006) mukaan käräjäoikeuksilla on koko maassa 54 pääkanslian lisäksi yhteensä 11 sivukansliaa ja 46 erillistä istuntopaikkaa.

	Asetetun työryhmän toimeksannon mukaan lähtökohtana on ollut, että käräjäoikeuksien tuomiopiirien väestöpohjan tulee olla vähintään 100 000 asukasta siten, että jokaisessa maakunnassa on 1 - 3 käräjäoikeutta.

	Työryhmä on päätynyt ehdottamaan, että jatkossa koko valtakunnan alueella olisi 25 käräoikeuksien tuomiopiiriä ja vain muutama pysyvä sivukanslia.

	Perusteina sivukanslian säilyttämiselle voivat olla pitkät etäisyydet pääkansliaan sekä sivukanslian riittävän suuri väestöpohja, jotta se tuottaisi riittävästi asioita (erityisesti istuntoon meneviä asioita) sivukanslian käsiteltäväksi. Kanslian tarvetta harkittaessa on punnittava kansliasta aiheutuvia kustannuksia suhteessa asiakkaiden oikeusturvapalveluiden tarpeeseen.

	Keski-Suomen maakunnan alueella on nykyisen jaotuksen mukaan Jyväskylän, Jämsän ja Äänekosken käräjäoikeudet. Äänekosken käräjäoikeuden tuomiopiiriin kuuluvat Kannonkoski, Karstula, Kinnula, Kivijärvi, Konnevesi, Kyyjärvi, Pihtipudas, Pylkönmäki, Saarijärvi, Viitasaari ja Äänekoski.

	Työryhmän ehdotuksen mukaan Jyväskylän käräjäoikeuden pääkanslia olisi Jyväskylässä ja siirtymäkauden kansliat Jämsässä ja Äänekoskella, joissa olisivat myös istuntopaikat. Siten Jämsän ja Äänekosken pääkansliat lakkautettaisiin. Samoin lakkautettaisiin Saarijärven ja Viitasaaren istuntopaikat.

	Siirtymäkauden sivukanslia tarkoittaa Äänekosken osalta sitä, että sivukanslia toimisi Äänekoskella siihen saakka, kun käräjäoikeuden käyttöön saadaan riittävät tilat Jyväskylästä. Äänekosken käräjäoikeuden henkilöstömäärä on tällä hetkellä 26.

	Syyttäjäviraston osalta Keski-Suomen päätoimipaikka on Jyväskylässä ja palvelutoimistot Jämsässä ja Äänekoskella.

	Oikeusavun osalta Keski-Suomessa toimivat Jyväskylän, Jämsän ja Äänekosken oikeusaputoimistot.

				(valmistelija Pertti Lemettinen)

Kaupunginjohtajan ehdotus:

	Kaupunginhallitus esittää lausuntonaan, että Äänekoskelle tulee jäädä käräjäoikeuden pysyvä sivukanslia ja istuntopaikka.

	Äänekosken käräjäoikeuden tuomiopiirin alueella asuu 58 000 asukasta ja runsaat 20 000 heistä asuu Äänekoskella.	

	Uuden Äänekosken kaupungin syntymisen myötä Äänekoskesta on yhä selkeämmin muodostunut koko pohjoisen Keski-Suomen vetovoimaisin palvelukeskus. Kaupungin yleinen kehityskuva on muodostunut hyvin myönteiseksi ja asukasluku näyttää myös olevan kasvussa.

	Äänekoski tarjoaa yhä enemmän ylikunnallisia palveluja koko pohjoiselle Keski-Suomen asukkaille.  Myös valtionhallinnon palvelut tulee säilyttää tasokkaina ja kohtuullisesti saavutettavissa koko pohjoisen Keski-Suomen kehittymisen ja asukkaiden tasapuolisen kohtelun ja oikeusturvan kannalta.

	Äänekoskella on myös käräjäoikeuden nykyisen sijaintipaikan johdosta valmiit toimitilat ja osaava henkilöstö, joten mitään mittavia investointeja ei tarvita toiminnan jatkamiseksi. Toiminnan jatkamisella vältyttäisiin myös henkilökunnan turhilta siirroilta. 

	Sisäasiainministeriön 16.11.2007 antaman päätöksen mukaan koskien poliisilaitosten ja niiden palvelutoimistojen sijaintipaikkoja Äänekosken kaupungissa tulee sijaitsemaan poliisiasema vuoden 2009 alusta lukien. Tämä tarkoittaa käytännössä sitä, että Äänekoskelta löytyvät jatkossakin kaikki poliisin perustoiminnot (hälytys- ja valvontatoiminta, tutkintapalvelut sekä lupapalvelut). 

	Hallintoa voidaan toki uudistaa ja pyrkiä saamaan kustannussäästöjä toimintojen rationoinnilla. Tämä ei saa kuitenkaan johtaa kansalaisten palvelujen tuntuvaan heikkenemiseen. Käräjäoikeuksien pää- ja sivukanslioiden työtapoja voitaisiin uudistaa ja lisätä yhteistyötä työruuhkissa, kuten jo tällä hetkellä tapahtuu verohallinnossa, työvoimahallinnossa ja Kelan asiakaspalvelussa.

Päätös: 	 
 	Hyväksyttiin. 
 
 	 - - - - -

	Otteen oikeaksi todistaa 14.1.2008

	Pertti Lemettinen
	hallintojohtaja

JAKELU	Oikeusministeriö 
	Äänekosken käräjäoikeus